Onsdag blev et nyt naturprojekt indviet ved Aarhus Å. Projektet skal skabe mere vild natur i byen.

Annonce

Nu skal det være slut med at slå græsset og beskære planterne i midtbyen. Den vilde natur skal igen blomstre i Aarhus.

<p>Foto: Kim Haugaard</p>

Et samarbejde mellem Aarhus Kommune og Naturhistorisk Museum er mundet ud i, at borgerne skal kunne opleve bier og edderkopper mellem butikker, boliger og trafikerede veje.

<p>Foto: Kim Haugaard</p>

Onsdag formiddag indviede Miljørådmand Kristian Würtz projektet i Mølleparken.

Den rubinfarvede seksøjespinder kan du finde på Godsbanen,« fortalte naturformidler Lars Brøndum fra Naturhistorisk Museum. Foto: Kim Haugaard

»Før kom maskinerne og klippede det hele ned ved brinken til Aarhus Å, nu skal der plantes blomster i stedet for. Langs med åen har vi sat skilte op, hvor man kan læse om naturprojektet,« lød det fra rådmanden.

Naturhistorisk Museum tilbyder gratis byrundvisninger, hvor man har mulighed for at opleve den skjulte natur midt i byen.

»Vi vil gerne åbne folks øjne for, hvad der ellers er i naturen inde i byen,« sagde naturformidler Lars Brøndum fra Naturhistorisk Museum.

Tiltaget er til gavn for både mennesker og dyr.

»Vi prøver at gøre en indsats for at redde biodiversiteten. Selvfølgelig kan det her ikke gøre det alene, men vi vil gerne sørge for, at de arter, der lever i byen, også har det godt. Og så vil vi gerne give borgerne en god oplevelse og give dem muligheden for at gå på jagt efter den vilde natur,« fortalte Lars Brøndum.

De vilde byarter man kan opleve i Aarhus er: Lille humlebille, rubinfarvet seksøjespinder, rødpelset jordbi og blåhat. Den rubinfarvede seksøjespinder er meget sjælden. Det er en truet art, og den er kun blevet fundet to steder i Danmark, nemlig på Godsbanen og Rødby Havn.

»Netop byen er en unik mulighed for at gøre opmærksom på alle de forskellige arter, der findes,« lød det fra naturformidleren.

Heldigvis er det ikke ensbetydende med at solbadende og grill-elskende århusianere nu skal ligge i vildnisset.

»Græsset i byens parker bliver selvfølgelig stadig slået. Folk skal have lov til at smide sig på et tæppe i græsset og nyde solen. Det er de små, ubrugte arealer i byen, vi skal have fat i. De små restområder skal gives tilbage til naturen,« sagde Lars Brøndum.

Du kan tilmelde dig en gratis rundvisning på naturhistoriskmuseum.dk